Document ID: 31998R2316

Komisjoni määrus (EÜ) nr 2316/98,
26. oktoober 1998,
uute söödalisandite lubamise ja teatavate varem lubatud söödalisandite lubamistingimuste muutmise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse söödalisandeid käsitlevat nõukogu 23. novembri 1970. aasta direktiivi 70/524/EMÜ [1] (viimati muudetud komisjoni direktiiviga 98/19/EÜ [2]), eeskätt selle artikleid 9j ja 3,
ning arvestades, et:
direktiivis 70/524/EMÜ nähakse ette, et teaduse ja tehnika edusamme arvesse võttes võib lubada kasutada uusi söödalisandeid ja rakendada söödalisandite uusi kasutusviise;
nõukogu 23. juuli 1996. aasta direktiivis 96/51/EÜ, millega muudetakse söödalisandeid käsitlevat direktiivi 70/524/EMÜ, [3] nähakse ette, et uue korra järgi lubatakse söödalisandid kasutusele määrusega, mida kohaldatakse täielikult 1. oktoobrist 1999; üleminekuaja kestel peavad liikmesriigid olema võimelised võtma vastu õigusnorme, et vältida kehtiva õiguse mitmetimõistetavust; liikmesriigid peavad tagama käesoleva määrusega vastuolus olevate õigusnormide kehtetuks tunnistamise;
teatavates liikmesriikides on edukalt katsetatud uusi söödalisandeid, mis kuuluvad grupi "Värvimiseks kasutatavad ained, sealhulgas pigmendid" 1. ossa "Karotenoidid ja ksantofüllid"; nende uute söödalisandite kasutamist tuleb ajutiselt lubada;
vahetegemiseks grupi "Värvimiseks kasutatavad ained, sealhulgas pigmendid" 1. ossa "Karotenoidid ja ksantofüllid" kuuluvate uute söödalisandite ja samasse gruppi kuuluvate varem lubatud söödalisandite vahel tuleb viimaste nimetusi muuta;
teatavates liikmesriikides on laialdaselt katsetatud uusi söödalisandeid, mis kuuluvad gruppi "Mikroelemendid" (elemendid vask - Cu; mangaan - Mn ja tsink - Zn); tehtud uurimistööst on selgunud, et neid uusi lisandeid võib lubada kasutada;
gruppi "Antioksüdandid" kuuluva söödalisandi etoksükini sisalduse ülemmäära täissöödas tuleb vähendada, et vältida selle kahjulikku mõju koertele;
mitmes liikmesriigis on edukalt katsetatud grupi "Värvimiseks kasutatavad ained, sealhulgas pigmendid" 1. ossa "Karotenoidid ja ksantofüllid" kuuluva teatava varem lubatud söödalisandi uut kasutusviisi; seda uut kasutusviisi tuleb ajutiselt lubada;
mitmes liikmesriigis on edukalt katsetatud gruppi "Ensüümid" kuuluva varem lubatud söödalisandi 3-fütaasi uut kasutusviisi; seda uut kasutusviisi tuleb ajutiselt lubada;
selguse ja arusaadavuse huvides on käesoleva määruse lisades vajaduse korral märgitud ka muud samasse gruppi kuuluvad söödalisandid või muud söödalisandite lubatud kasutusviisid; on vaja teatavaks ajaks pikendada nende söödalisandite kasutustähtaega, mis on käesoleva määrusega esmakordselt lubatud söödalisanditega samasse gruppi kuuluvad ja siseriiklikul tasandil lubatud, aga veel lõplikult läbi uurimata;
käesolevas määruses ettenähtud meetmed on kooskõlas alalise söödakomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Kooskõlas direktiiviga 70/524/EMÜ lubatakse grupi "Värvimiseks kasutatavad ained, sealhulgas pigmendid" 1. ossa "Karotenoidid ja ksantofüllid" kuuluvat β-karoteeni kasutada söödalisandina E 160a käesoleva määruse I lisas ettenähtud tingimustel.
2. Kooskõlas direktiiviga 70/524/EMÜ lubatakse grupi "Värvimiseks kasutatavad ained, sealhulgas pigmendid" 1. ossa "Karotenoidid ja ksantofüllid" kuuluvat astaksantiinirikast Phaffia rhodozyma’t (ATCC 74219) kasutada söödalisandina nr 12 käesoleva määruse I lisas ettenähtud tingimustel.
3. Kooskõlas direktiiviga 70/524/EMÜ lubatakse gruppi "Mikroelemendid" (element E4, vask - Cu) kuuluvat aminohappehüdraatide vask(II)kelaati kasutada söödalisandina käesoleva määruse II lisas ettenähtud tingimustel.
4. Kooskõlas direktiiviga 70/524/EMÜ lubatakse gruppi "Mikroelemendid" (element E5, mangaan - Mn) kuuluvat aminohappehüdraatide mangaankelaati kasutada söödalisandina käesoleva määruse II lisas ettenähtud tingimustel.
5. Kooskõlas direktiiviga 70/524/EMÜ lubatakse gruppi "Mikroelemendid" (element E6, tsink - Zn) kuuluvat aminohappehüdraatide tsinkkelaati kasutada söödalisandina käesoleva määruse II lisas ettenähtud tingimustel.
Artikkel 2
1. Kooskõlas direktiiviga 70/524/EMÜ asendatakse gruppi "Antioksüdandid" kuuluva etoksükini (söödalisandi E 324) kasutamistingimused käesoleva määruse III lisas ettenähtud tingimustega.
2. Kooskõlas direktiiviga 70/524/EMÜ lubatakse grupi "Värvimiseks kasutatavad söödalisandid, sealhulgas pigmendid" 1. ossa "Karotenoidid ja ksantofüllid" kuuluvat ainet E 161g, kantaksantiini, kasutada lisandina loomagrupi "Lemmik- ja dekoratiivlinnud" söödas käesoleva määruse I lisas ettenähtud tingimustel.
3. Kooskõlas direktiiviga 70/524/EMÜ lubatakse gruppi "Ensüümid" kuuluvat 3-fütaasi (EC 3.1.3.8) kasutada söödalisandina käesoleva määruse IV lisas ettenähtud tingimustel.
4. Kooskõlas direktiiviga 70/524/EMÜ lubatakse grupi "Värvimiseks kasutatavad ained, sealhulgas pigmendid" 1. ossa "Karotenoidid ja ksantofüllid" kuuluvat lisandit nr 11, astaksantiinirikast Phaffia rhodozyma't, kasutada lisandina loomagrupi "Lõhe, forell" söödas käesoleva määruse I lisas ettenähtud tingimustel.
Artikkel 3
Käesolev määrus jõustub kahekümnendal päeval pärast selle avaldamist Euroopa Ühenduste Teatajas.
Seda kohaldatakse alates 15. detsembrist 1998.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. oktoober 1998

Labels: 0
1
6